 SPIKA wa Seneti Amason Kingi ameilaani hatua ya mawaziri watatu kufeli kuitikia mwaliko wa kutakiwa kufika katika bunge hilo kujibu maswali kutoka kwa maseneta. Mawazi hao ni pamoja na; Waziri wa Afya Susan Nakhumicha, Florence Bore (Leba) na mwenzao wa Mashauri ya Kigeni Alfred Mutua. Spika Kingi alisema kwa kufeli kufika mbele ya seneti kujibu maswali, mawaziri hao watatu wamelikosea heshima bunge hilo. Alielezea kutoridhishwa kwake na hatua ya mawaziri hao kutuma barua kuchelewa kwa Karani wa Seneti Jeremiah Nyengenye kumwarifu kwamba hawangefika. “Nasikitika kuwa hatutaendelea na kikao hiki. Mawaziri hawa walihitaji kuiandikia Seneti ili tuweze kupanga shughuli zetu. Hatua ya wao kuandikia bunge hili saa chache kabla ya kuanza kwa kikao inaonyesha kuwa hawaiheshimu asasi hii na hatutakubali hali kama hiyo,” Bw Kingi akasema. Kulingana na barua kutoka Wizara ya Leba, Waziri Bore hangeweza kufika katika seneti kwa sababu aliandamana na Rais William Ruto katika ziara ya kikazi nchini Tanzania. Hata hivyo, Kiongozi wa Wengi katika Seneti Aaron Cheruiyot alipuuzilia mbali sababu hiyo akisema “hiyo sio wajibu wa Seneti.” “Safari zozote zile ambazo mawaziri hufanya humu nchini au ng’ambo wakiandamana na yeyote yule hazihusu Seneti kwa njia yoyote ile. Bunge hilo hushughulikia mambo, masuala au malalamishi kutoka kwa Wakenya kupitia viongozi wao waliowachagua,” akasema Bw Cheruiyot ambaye ni Seneta wa Kericho Seneti haikutoa sababu zilizochangia Dkt Mutua na Bi Nakhumicha kutofika katika Seneti. Hata hivyo, duru zimeiambia Taifa Leo kuwa Waziri Nakhumincha yuko nje kwa ziara ya kikazi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  